2. ΕΓΚΥΚΛΙΟΣ Ι.Κ.Α. Αριθ.118 της 23 Μαΐου 1952 Κριτήρια διακρίσεως υπαλλήλων και εργατών Α.Υπάλληλος είναι παν πρόσωπον παρέχον επί συμβάσει και κατά κύριον επάγγελμα εργασίαν αποκλειστικώς ή κατά κύριον χαρακτήρα πνευματικήν. Ειδικώτερον υπάλληλοι είναι: 1)Οι γραφείς, γραμματείς, ταμίαι, λογισταί, τηλεφωνηταί, αλληλογράφοι και οι βοηθοί αυτών. 2)Οι μισθωτοί εμπορικών εν γένει καταστημάτων οι απασχολούμενοι εις την πώλησιν και εναποθήκευσιν των ειδών εμπορίου (πωληταί, παραλήπται, επόπται και αποθηκάριοι). 3)Τα πρόσωπα τα έχοντα ιδιαιτέρας επαγγελματικάς και τεχνικάς γνώσεις ή και απλώς εμπειρικάς, αλλά συνδεομένας προς θεωρητικήν μόρφωσιν, (τεχνικός διευθυντής ανωνύμου εταιρείας, μηχανουργός ηλεκτρικού σταθμού, ούτινος η υπηρεσία απαιτεί ειδικάς θεωρητικάς γνώσεις, οι διπλωματούχοι ή πρακτικοί μηχανικοί, οι επιβλέποντες και συντηρούντες μηχανολογικάς εγκαταστάσεις, οι οδηγοί αυτοκινήτων, οι μηχανικοί και οδηγοί τροχιοδρομικών οχημάτων, οι μηχανικοί και οδηγοί αεροπλάνων, οι λινοτύπαι, στοιχειοθέται, τυπογράφοι και αρχιπιεσταί των κυλινδρικών τυπογραφικών πιεστηρίων, οι φωτογράφοι, οι κινηματογραφισταί, χειρισταί κινηματογραφικών μηχανών κλπ.). 4)Τα πρόσωπα, ων η εργασία απαιτεί εμπειρίαν και τεχνικήν θεωρητικήν και πρακτικήν μόρφωσιν (οι αρχιμάγειροι και αρχιτεχνίται ζαχαροπλάσται ουχί λαϊκών μαγειρείων και ζαχαροπλαστείων, αλλά μεγάλων εστιατορίων και ζαχαροπλαστείων). 5)Τα πρόσωπα τ’ απασχολούμενα εις ελευθέρια επαγγέλματα, (ζωγράφοι, γλύπται, αρχιτέκτονες, μηχανικοί, συγγραφείς, ηθοποιοί, χορευταί, σκηνογράφοι, σκηνοθέται, μουσικοί, δημοσιογράφοι, εκφωνηταί ραδιοφωνικών σταθμών, διδάσκαλοι και ιατροί). 6)Τα εις υγειονομικά Ιδρύματα και καταστήματα εν γένει, ήτοι νοσοκομεία, αναρρωτήρια, κλινικάς, σταθμούς βοηθειών και υγειονομικά καταστήματα, μη έχοντα βιομηχανικόν χαρακτήρα, εξαιρουμένων, των υπό του Δημοσίου συντηρουμένων, υπηρετούντα κατώτερα υγειονομικά όργανα, εφ’ όσον έχουν ανεγνωρισμένον δίπλωμα ή πτυχίον νοσοκόμου ή έχουν τουλάχιστον τριετή υπηρεσίαν νοσοκόμου εις τ’ ανωτέρω Ιδρύματα και καταστήματα και τα δημόσια τοιαύτα. 7)Το προσωπικόν των ξενοδοχείων ύπνου, ήτοι το προσωπικόν διευθύνσεως, γραφείων και διαχειρίσεως, και το κυρίως ξενοδοχειακόν προσωπικόν (αρχιθαλαμηπόλοι, αρχιθυρωροί, νυκτοθυρωροί, το επί της δεξιώσεως προσωπικόν, οι εξωτερικοί υπάλληλοι, οι επόπται ταχυδρομείου, φροντισταί,  αποθηκάριοι, τραπεζιέρηδες, μπάρμεν, μπουφετζήδες, οι αρχιμάγειροι α΄ και β΄, οι ζαχαροπλάσται και οι βοηθοί θαλαμηπόλοι μόνον εφ’ όσον εφοίτησαν ευδοκίμως εις την επαγγελματικήν σχολήν του επιμελητηρίου των τουριστικών ξενοδοχείων, ως και οι μαθητευόμενοι μετά διετή υπηρεσίαν εν γένει και ευδόκιμον φοίτησιν εις την ανωτέρω σχολήν). 8)Οι έμμισθοι φωτογράφοι των εφημερίδων. Β.Εργάτης είναι παν πρόσωπον παρέχον επί συμβάσει εργασίαν μάλλον χειρωνακτικήν. Ειδικώτερον εργάται είναι: Παν πρόσωπον, το οποίον εν τη παραγωγή χρησιμοποιείται αμέσως ως βιομηχανικός, βιοτεχνικός, μεταλλευτικός ή γεωργικός εργάτης ή ως βοηθός ή μαθητευόμενος, οι κλητήρες, οι θυρωροί, οι φύλακες, οι νυκτοφύλακες, αι καθαρίστριαι, οι υπηρέται πάσης κατηγορίας οι χειροτέχναι κλπ. 